KIRJALLINEN KYSYMYS E-2626/00

esittäjä(t): Esko Seppänen (GUE/NGL) komissiolle

(1. elokuuta 2000)

Aihe: WTO ja eläinkokeet kosmetiikkatuotteilla

Millaista neuvottelustrategiaa EU aikoo harjoittaa mahdollisissa WTO-neuvotteluissa eläinkokeiden käyttämisen kieltämiseksi kosmetiikkatuotteiden testaamisessa? Mikä on komission kanta eläinkokein testattujen tuotteiden markkinoinnin kieltämiseen EU:n alueella?

Erkki Liikasen komission puolesta antama yhteinen vastaus kirjallisiin kysymyksiin E-2625/00 ja E-2626/00

(6. lokakuuta 2000)

Taloudellisen yhteistyön ja kehityksen järjestön (OECD) toksisuustestejä koskevissa ohjeissa eritellään yksityiskohtaisesti testausmenetelmät, jotka ovat kansainvälisesti hyväksyttyjä ja joita suositellaan käytettäväksi kaikkien teollisuuskemikaalien (esim. lääkkeiden, maatalouskemikaalien, vaarallisten aineiden ja kosmeettisten ainesosien) turvallisuuden varmistamiseksi. Niiden tarkoituksena on välttää erilaisten testausmenetelmien lisääntyminen eri maissa ja sitä kautta testien päällekkäisyys. Yhteisö on velvollinen hyväksymään kolmansissa maissa eläinkokeilla saadut tulokset, koska tietojen vastavuoroisesta tunnustamisesta on tehty sopimus. Toisin sanoen, kosmeettisten ainesosien testaaminen eläinkokeilla yhteisössä voidaan kieltää, mutta jos joku haluaa saattaa yhteisön markkinoille kosmetiikkatuotteita, joiden ainesosia on testattu eläinkokeilla kolmannessa maassa niiden ominaisuuksien määrittämiseksi noudattaen hyväksyttyjä OECD:n ohjeita ja hyvää laboratoriokäytäntöä, yhteisön olisi hyväksyttävä nuo tulokset. Eläinkokeilla testattujen tuotteiden markkinoille saattamisen kieltäminen merkitsisi testien uusimista vaihtoehtoisilla menetelmillä, mikä aiheuttaisi kaupan esteitä ja voisi vaikuttaa siihen, miten myönteisesti Euroopan unionin in vitro -tutkimuksilla saatujen tietojen hyväksymiseen suhtaudutaan.

OECD on äskettäin aloittanut neuvottelut yhteisön validoimien, in vitro -menetelmiä koskevien ohjeiden hyväksymisestä. Komissio jatkaa siksi työskentelyä OECD:n kanssa ja pyrkii saamaan OECD:n laajuisen oikeudellisen hyväksynnän eläinkokeiden sijasta käytettäville vaihtoehtoisille menetelmille, jotka on jo validoitu yhteisön tasolla. Tavoitteena on ottaa käyttöön tällaiset menetelmät OECD:n ohjeiden hyväksymisen myötä, jotta eläinten hyvinvointia voidaan todella edistää koko maailmassa.

Komissio toteaa, että eläinten hyvinvointiin liittyviä standardeja koskevien monenvälisten sopimusten laatimisella on suuri merkitys. Nämä tieteellisiin tuloksiin perustuvat standardit antaisivat parhaat takeet siitä, että eläinten hyvinvointiin liittyviä toimenpiteitä ei käytetä väärin protektionistisiin tarkoituksiin.

Mitä tulee mahdollisuuteen kieltää eläinkokeilla testattujen tuotteiden markkinoille saattaminen yhteisössä olivatpa tällaiset tuotteet yhteisössä valmistettuja tai kolmansista maista tuotuja komissio katsoo, että tuonnin kieltäminen sillä perusteella, että tuotteet on testattu eläinkokeilla, ei olisi WTO:n sääntöjen mukaista (tullitariffeja ja kauppaa koskevan yleissopimuksen (GATT) 1994 III ja XX artikla

ja kaupan teknisistä esteistä tehdyn sopimuksen (TBT) 2 artikla). Näissä säännöissä kielletään syrjivät toimenpiteet samankaltaisten tuotteiden välillä. WTO:n sääntöjen mukaan eläinkokeilla ja in vitro -kokeilla testattujen kosmetiikkatuotteiden välillä ei ole eroa, eikä siten ole mitään oikeutusta syrjintään niiden välillä. Yleinen markkinoille saattamista koskeva kielto saattaisi siten johtaa kiistaan erityisesti Yhdysvaltojen ja Japanin kanssa.

Näillä perusteilla komissio on antanut ehdotuksen(1) Euroopan parlamentin ja neuvoston direktiiviksi, jolla muutetaan seitsemännen kerran kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annettua neuvoston direktiiviä 76/768/ETY(2). Tällä olisi se vaikutus, että nykyinen markkinoille saattamista koskeva kielto muuttuisi eläinkokeilla testauksen kielloksi yhteisössä. Samanaikaisesti komissio tekee kaiken voitavansa edistääkseen vaihtoehtoisten menetelmien hyväksyntää kansainvälisellä tasolla, sekä kahdenvälisissä neuvotteluissa että OECD:ssä käytävissä keskusteluissa.

(1) KOM(2000) 189 lopullinen.

(2) EYVL L 262, 27.9.1976.